paragraph_text: Započeo je na poticaj pape Inocenta III., a križare je na istok prevozila Mletačka Republika, zbog koje su križari svoje oružje okrenuli protiv samih kršćana. Kako nisu imali novca da plate prijevoz, na nagovor Mletačke Republike zauzeli su Zadar. Nakon toga im je Aleksije, sin bizantskog cara Izaka II. Angela, ponudio veliku otkupninu ako njegovom ocu vrate prijestolje. Križari su na nagovor Mletačke Republike to i učinili, ali Aleksije nije mogao ispuniti obećano jer je njegov otac prilikom bijega sa sobom ponio državnu blagajnu. Križari su nakon toga zauzeli Carigrad i ondje osnovali svoje Latinsko Carstvo koje se održalo do 1261. godine. Bizantinci su tada osnovali nekolko malih država od kojih se ističu Nicejsko Carstvo, Epirska despotovina i Trapezuntsko Carstvo. Nicejci su 1261. zauzeli Carigrad i ponovno osnovali Bizantsko Carstvo pod dinastijom Paleologa. Bizantsko Carstvo nastavilo je postojati sve do 1453. kada su Turci Osmanlije, pod sultanom Mehmedom II. zauzeli Carigrad i preimenovali ga u Istanbul.